  Туспуктэм: gasur.ru Майя Бывальцева Юстицияя огъяросси кун университетлэн Ижкарысь институтэзлэн кивалтӥсезлэн воштӥсез Алла Ерёменко Удмуртилэн дано кунмуртэз луиз. Данъян элькунысь дышетӥсьёслэн гудырикошкон конференцизы дыръя ортчиз. Со сярысь улосвыл тӧролэн но кивалтэтлэн пресс-службазы ивортӥз. Алла Ерёменко покчи классъёсын дышетӥсь луыса ужаны кутскиз но Удмурт АССР-ысь калыкез дышетонъя министр дорозь будӥз. 1995-тӥ арын элькунысь Кун Кенешлэн нырысетӥ ӧтчамаз депутатэ бырйизы, отын дышетонъя, тодосъя, лулчеберетъя но ёгитъёсын ужанъя ялан ужась ӧриен кивалтӥз. Со вакытэ дышетон удысын инъет луись катъёс дасямын но кутэмын. 12 арлэсь трос Алла Ерёменко улосвылысь Мер палатаын ужаз. « Удмуртиысь дышетӥсьёслэн котькуд коллетивзылы тау карисько – кинэн азьвыл ужай но али ужаськом. Уката но шор ёзо ӧнер сётон удысысь ужъюлтошъёсме пусйисько – соос пуктэм ужпумъёсты быдэстон борды котьку но мыло-кыдо, вань сюлмысьтызы басьтӥсько. <…> Тодэ, мынам сюлмам – дышетон» Алла Ерёменко, Удмуртилэн дано кунмуртэз Дышетон удысын ужатозяз Алла Ерёменко трос данъетъёсын пусъемын, со пӧлын «За доблестный труд» медаль, «Знак Почёта» орден, «Россиысь дано дышетӥсь» ним, «За заслуги перед Отечеством II степени» орденлэн медалез но мукет. Озьы ик конференциын мукет дышетӥсьёсты но пусйизы, усто ужасьёс Удмуртилэсь данъян грамотазэ, «Удмуртиысь калык дышетӥсь», «Удмуртиысь дышетон удысысь дано ужась» нимъёс, Удмуртиысь кивалтэтлэсь данъян грамотаоссэ, Россиысь сентаорлэсь Любовь Глебовалэсь таукаронъёссэ но мукет данъетъёсты басьтӥзы. Тегъёс: Удмуртия данъетъёс дышетӥсьёс данокунмурт  